Таарыгычтар
Таарыгычтар – өсүмдүк менен азыктануучу жаргак канаттуулардын үч тукумунун (кадимки, өрмөкчү жана сабакчы таарыгычтар) жалпы аты. Араа сымал жумуртка салгычы менен өсүмдүктүн жумшак бөлүгүн таарып, оюп (аты ушундан), демейде жалгыз жумурткасын таштайт. Дүйнөдө 6000ден ашык, КМШ өлкөлөрүндө 1600дөй түрү белгилүү. Кыргызстанда 140тан ашык түрү көбүнчө токой зоналарында кезигет. Тааргычтардын личинкалары өсүмдүк менен азыктанат. Кээ бир өрмөкчү таарыгычтар жумурткаларын ийне жалбырактуулардын бутактарына топ тобу менен таштайт. Кээ биринин (кадимки таарыгычтар) личинкалары көпөлөктүн эжеке бээ саасына окшоп, курсагында 6–8 буттары бар. Алар же өсүмдүк ткандарында, атап айтканда дан өсүмдүктөрүнүн сабагында, же желе уячаларда (өрмөкчү таарыгычтар) жашайт, кээде галлдарды пайда кылат, жалбыракты тешет. Тааргычтардын көбү токой, айыл чарба өсүмдүктөрүнүн зыянкечтери. 
 Терминдер жана түшүнүктөр

Колдонулган адабияттар
 “Кыргызстан” улуттук энциклопедиясы: 6-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. 816 бет, илл. ISBN 978 9967-14-117 -9